CELEX: 62020TN0621
Language: lt
Date: 2020-10-03 00:00:00
Title: Byla T-621/20: 2020 m. spalio 3 d. pareikštas ieškinys byloje EMCS / EASO

2020 12 21   
            
            
               LT
            
            
               Europos Sąjungos oficialusis leidinys
            
            
               C 443/21
            
         
      2020 m. spalio 3 d. pareikštas ieškinys byloje EMCS / EASO
      
      (Byla T-621/20)
      (2020/C 443/25)
      Proceso kalba: anglų
      
         Šalys
      
      
         Ieškovė: EMCS ltd. (Msida, Malta), atstovaujama advokatų P. Kuypers ir N. Groot
      
         Atsakovas: Europos prieglobsčio paramos biuras (EASO)
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. liepos 23 d. EASO sprendimą dėl „Viešųjų pirkimų procedūros EASO/2020/789, laikinojo įdarbinimo įmonių darbuotojų teikimas EASO Maltoje“, priimtą vykdant viešojo pirkimo procedūrą pagal Reglamentą (ES, Euratomas) 2018/1046 (1) tiek, kiek tuo sprendimu buvo atmestas ieškovės pasiūlymas konkurse EASO/2020/789, ir (arba)
               
            
                  —
               
               
                  panaikinti aktą (aktus), kuriuo (kuriais) EASO leido ar leidžia kitai šaliai (išskyrus ieškovę) sudaryti preliminariąją sutartį atsižvelgiant į konkurso Nr. EASO/2020/789 rezultatus,
               
            
                  —
               
               
                  įpareigoti EASO atlyginti ieškovei žalą, kurią EASO padarė neleisdama ieškovei vykdyti preliminariosios sutarties, ir
               
            
                  —
               
               
                  priteisti iš EASO ieškovės bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad EASO pažeidė vienodo požiūrio ir skaidrumo principus, nes konkurso dokumentai nebuvo pakankamai aiškūs, tikslūs ir vienareikšmiški, o EASO galėjo ir turėjo juos paaiškinti. Nors ieškovė ne kartą kreipėsi prašydama paaiškinimo, EASO atsisakė tai padaryti. Taigi EASO ir toliau sąmoningai nesilaikė skaidrumo principo.
               
            
                  2.
               
               
                  Antrasis ieškinio pagrindas grindžiamas tuo, kad EASO savarankiškai neteisėtai perskaičiavo ieškovės pateiktą finansinį pasiūlymą, tokiu būdu pažeisdama savo pačios konkurso specifikacijas bei Bendrojo Teismo ir Teisingumo Teismo jurisprudenciją. Vėliau EASO ieškovės pasiūlymą vertino remdamasis pakeista suma. Taigi EASO pažeidė vienodo požiūrio ir skaidrumo principus, todėl negalėjo priimti sprendimo sudaryti sutartį.
               
            
                  3.
               
               
                  Trečiasis ieškinio pagrindas grindžiamas tuo, kad EASO pažeidė Reglamento 2018/1046 170 straipsnio 3 dalį, nes nenurodė santykinių konsorciumo pranašumų, palyginti su ieškovės pateiktu pasiūlymu, net ir po konkretaus ieškovės prašymo, kad EASO tai padarytų. EASO atsisakė nurodyti priežastis, dėl kurių konsorciumo pasiūlymas buvo įvertintas geriau nei ieškovės pasiūlymas, todėl ieškovė negalėjo išsiaiškinti, kuo jos pateiktas pasiūlymas buvo geresnis ir kuo blogesnis už konsorciumo pateiktą pasiūlymą.
               
            
                  4.
               
               
                  Ketvirtasis ieškinio pagrindas, susijęs su reikalavimu atlyginti žalą, grindžiamas ieškovės patirta žala, nes ieškovė negavo pelno dėl to, kad su ja nebuvo sudaryta preliminarioji sutartis.
               
            
         (1)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018, p. 1).